## Agricultura proposa al sector impulsar un pla de reconversió de cítrics en la Comunitat Valenciana

*** Este pla beneficiaria 36.310 explotacions citrícoles i 148.488 hectàrees
* En la trobada han participat representants d’AVA-ASAJA, La UNIÓ, UPA, ASAJA Alacant, COAG, Federació de Cooperatives i Comité de Gestió de Cítrics**

El conseller d’Agricultura, Aigua, Ramaderia i Pesca, Miguel Barrachina, ha mantingut una trobada amb representants de les principals organitzacions agràries de la Comunitat Valenciana amb l’objectiu de coordinar les actuacions per a la posada en marxa d’un pla de reconversió de cítrics que permeta afrontar els reptes actuals i futurs del sector.

En la trobada han participat el secretari autonòmic, Vicente Tejedo; la directora general de Producció Agrícola i Ramadera, M, Àngels Ramón-Llin; el vicepresident d’AVA-ASAJA i president d’INTERCITRUS, Celestino Recatalá; el secretari general de La UNIÓ, Carles Perís; el secretari general d’UPA, Ricardo Bayo; el president d’ASAJA Alacant, José Vicente Andreu; Manuel Alcayde, tècnic de COAG; José Vicente Navarro, representant del grup de cítrics de Cooperatives Agro-alimentàries; i Inmaculada Sanfeliu, presidenta del Comité de Gestió de Cítrics.

Barrachina ha subratllat que “la citricultura valenciana necessita un impuls decidit que garantisca la seua rendibilitat, la seua competitivitat en els mercats internacionals i l’estabilitat de milers de famílies que depenen d’este cultiu”.

“Amb este pla volem donar resposta a una situació marcada per preus en origen insostenibles, competència deslleial d’importacions, l’envelliment de les explotacions i els titulars, i el problema de la *pinyolà*”.

El conseller ha recordat que la Comunitat Valenciana compta amb 36.310 explotacions citrícoles i 148.488 hectàrees dedicades a este cultiu, “la qual cosa convertix el sector en un pilar essencial per a l’economia de la nostra regió”.

Durant la reunió s’ha posat en relleu la necessitat d’introduir varietats més competitives i rendibles, oferir una solució al problema de la *pinyolà* i la presència de llavors derivada de noves varietats pol·linitzants, impulsar la modernització de les explotacions davant de l’abandó progressiu d’horts i millorar la comercialització i la internacionalització de la producció citrícola valenciana.

Finalment, Barrachina ha assegurat que el Consell treballarà juntament amb el sector perquè “volem garantir l’èxit del pla i per a fer-ho ha de nàixer fruit del consens i de la col·laboració amb les organitzacions agràries, perquè només així aconseguirem que es convertisca en una ferramenta real i efectiva”.

Fecha: 09/09/2025